Fl-20 ta' Ġunju 2018, wara qbil proviżorju mal-Parlament Ewropew, il-Kunsill qabel dwar regoli ġodda li jikkonċernaw ir-rikonoxximent reċiproku tal-ordnijiet tal-iffriżar u ta' konfiska. Ir-regolament il-ġdid għandu l-għan li jiżgura l-iffriżar u l-konfiska effettivi tal-assi kriminali madwar l-UE. Dan ser jikkontribwixxi biex jagħmel lill-UE aktar sigura billi jiġġieled il-finanzjament tal-kriminalità, inkluż attivitajiet terroristiċi. Illum qed nibagħtu messaġġ qawwi: il-kriminalità mhi ser tibqa' taqbel għal ħadd. Il-kriminali mhux ser ikunu jistgħu jibqgħu jisfruttaw il-lakuni fl-UE biex iċaqilqu l-assi tagħhom u jevitaw l-ordnijiet ta' ffriżar u ta' konfiska. Dan jgħinna wkoll inżommu dawk il-fondi milli jintużaw għall-finanzjament ta' attivitajiet kriminali ġodda, inkluż it-terroriżmu. Tsetska Tsacheva, Ministru għall-Ġustizzja tal-Bulgarija Il-karatteristiċi ewlenin tar-regoli l-ġodda kif maqbula miż-żewġ istituzzjonijiet jinkludu: Regolament wieħed li jkopri l-ordnijiet ta' ffriżar u ta' konfiska, applikabbli direttament fl-UE. Dan ser isolvi l-kwistjonijiet marbuta mal-implimentazzjoni tal-istrumenti eżistenti, li wasslu għal rikonoxximent reċiproku insuffiċjenti. Il-prinċipju ġenerali tar-rikonoxximent reċiproku, jiġifieri li d-deċiżjonijiet ġudizzjarji kollha fi kwistjonijiet kriminali meħuda f'pajjiż wieħed tal-UE normalment ser ikunu rikonoxxuti direttament minn stat membru ieħor, u infurzati minnu. Ir-regolament jistabbilixxi biss għadd limitat ta' raġunijiet għan-nuqqas ta' rikonoxximent u ta' eżekuzzjoni. L-istituzzjonijiet qablu dwar l-inklużjoni ta' raġuni għan-nuqqas ta' rikonoxximent abbażi tad-drittijiet fundamentali iżda taħt kondizzjonijiet stretti ħafna. Ambitu wiesa' ta' tipi ta' konfiska fi kwistjonijiet kriminali bħall-konfiska bbażata fuq il-valur u l-konfiska mhux ibbażata fuq kundanna, inkluż ċerti sistemi ta' konfiska preventiva, dment li jkun hemm rabta ma' reat kriminali. Ċertifikati u proċeduri standard li jippermettu azzjonijiet rapidi u effiċjenti ta' ffriżar u ta' konfiska. Skadenza ta' 45 jum għar-rikonoxximent ta' ordni ta' konfiska u f'każ urġenti skadenza ta' 48 siegħa għar-rikonoxximent u 48 siegħa għall-eżekuzzjoni ta' ordni ta' ffriżar. Dawk il-limiti jistgħu jkunu posposti taħt kondizzjonijiet stretti ddettaljati fir-regolament. Dispożizzjonijiet li jiżguraw ir-rispett tad-drittijiet tal-vittmi għall-kumpens u r-restituzzjoni f'każijiet transfruntiera. Passi li jmiss Wara l-konferma tal-qbil politiku mill-Parlament, it-test ser jgħaddi għal reviżjoni lingwistika u mbagħad jiġi adottat formalment miż-żewġ istituzzjonijiet. Ir-regoli l-ġodda ser japplikaw 24 xahar wara d-dħul fis-seħħ tar-regolament. Informazzjoni ġenerali Il-Kummissjoni Ewropea ressqet din il-proposta dwar ir-rikonoxximent reċiproku ta' ordnijiet ta' ffriżar u ta' konfiska fil-21 ta' Diċembru 2016. Ir-regolament il-ġdid ser jikkomplementa d-direttiva tal-2014 dwar l-iffriżar u l-konfiska tal-istrumenti u r-rikavat tal-kriminalità. Din id-direttiva tagħmilha aktar faċli għall-awtoritajiet li jaqbdu u jikkonfiskaw assi fil-livell nazzjonali, filwaqt li r-regolament il-ġdid ser itejjeb l-infurzar transfruntiera tal-ordnijiet ta' ffriżar u ta' konfiska. Ir-regolament il-ġdid ser jissostitwixxi d-deċiżjonijiet qafas dwar ir-rikonoxximent reċiproku ta' ordnijiet ta' ffriżar u dwar ir-rikonoxximent reċiproku ta' ordnijiet ta' konfiska li jmorru lura għall-2003 u l-2006 u li tqiesu skaduti u li m'għadhomx allinjati mal-aħħar regoli nazzjonali u tal-UE dwar l-iffriżar u l-konfiska, u għaldaqstant kienu qed joħolqu lakuni sfruttati mill-kriminali. Il-konfiska ta' assi ġġenerati minn attivitajiet kriminali hija għodda ferm effiċjenti fil-ġlieda kontra l-kriminalità u t-terroriżmu. Bħalissa, huwa stmat li 98.9 % tal-profitti kriminali possibbli ma jiġux ikkonfiskati u jibqgħu għad-dispożizzjoni tal-kriminali.